สหวิริยาสตีลครึ่งปีกำไรพุ่ง299%
สหวิริยาสตีล อวดกำไรครึ่งปี 2,373 ล้านบาท เพิ่มขึ้น 229% เฉพาะไตรมาสสองเพิ่มขึ้น 34% กวดรายได้ขายเหล็กเพิ่ม
29 ก.ค. 2553

สหวิริยาสตีล อวดกำไรครึ่งปี 2,373 ล้านบาท เพิ่มขึ้น 229% เฉพาะไตรมาสสองเพิ่มขึ้น 34% กวดรายได้ขายเหล็กเพิ่ม
บริษัท สหวิริยาสตีลอินดัสตรี (SSI) แจ้งตลาดหลักทรัพย์ว่า ผลการดำเนินงานงวดไตรมาส 2 ปี 2553 สิ้นสุดวันที่ 30 มิ.ย.2553 มีกำไรสุทธิ 917.68 ล้านบาท เพิ่มขึ้น  233.86 ล้านบาท  หรือ  34.20% จากช่วงเดียวกันของปีก่อนมีกำไรสุทธิ 683.82 ล้านบาท  กำไรต่อหุ้น 0.05 บาท
งวด 6 เดือนแรกของปีนี้กำไรสุทธิ 2,373.33 ล้านบาท กำไรต่อหุ้น 0.18 บาท เพิ่มขึ้น 299% จากช่วงเดียวกันของปีก่อนขาดทุนสุทธิ 1,191.23 ล้านบาท  ขาดทุนต่อหุ้น 0.09 บาท   
บริษัท ชี้แจงว่า งวดไตรมาส 2 บริษัทมีรายได้จากการขายเหล็กแผ่นรีดร้อนชนิดม้วน จำนวน 11,646.5  ล้านบาท ซึ่งสูงกว่ายอดขายในไตรมาสเดียวกันของปี 2552 ซึ่งมีจำนวน  7,726.1 ล้านบาท เป็นผลมาจากปริมาณขายเพิ่มขึ้น 26% และราคาขายเฉลี่ยเพิ่มขึ้น19% นอกจากนี้บริษัทมีรายได้จากการขายเศษเหล็กจำนวน 158.9 ล้านบาท เปรียบเทียบกับยอดขายในไตรมาสเดียวกันของปี 2552 ซึ่งมีจำนวน 50.0 ล้านบาท 
บริษัทย่อยมีรายได้จากการให้บริการจำนวน 78.8 ล้านบาทสูงกว่ารายได้ในไตรมาสเดียวกันของปี 2552 ซึ่งมีจำนวน 54.3 ล้านบาท บริษัทและบริษัทย่อยมีกำไรขั้นต้นจากการขายและบริการ ก่อนค่าเผื่อการลดมูลค่าของสินค้าคงเหลือจำนวน 1,796.1 ล้านบาท  เปรียบเทียบกับขาดทุนขั้นต้นจากการขายและบริการ ก่อนการโอนกลับบัญชีค่าเผื่อการลดมูลค่าของสินค้าคงเหลือจำนวน 830.7 ล้านบาท ในไตรมาสเดียวกันของปี 2552 เนื่องจากปริมาณส่วนต่างระหว่างราคาขายและต้นทุนวัตถุดิบที่สูงขึ้น และปริมาณการขายที่เพิ่มขึ้น
ขณะเดียวกันค่าใช้จ่ายในการขายและบริหาร และค่าตอบแทนผู้บริหาร ของบริษัทและบริษัทย่อย มีจำนวน 232.1 ล้านบาท เปรียบเทียบกับค่าใช้จ่ายในไตรมาสเดียวกันของปี 2552 จำนวน 134.8 ล้านบาท เป็นผลมาจากปริมาณขายที่เพิ่มขึ้น ทำให้ต้นทุนการขนส่งสินค้าเพิ่มขึ้น นอกจากนี้บริษัทได้ตั้งสำรองค่าเผื่อการลดมูลค่าของวัตถุดิบจากการสั่งซื้อวัตถุดิบเป็น จำนวน 67.9 ล้านบาท ในไตรมาสสองของปี 2553